CELEX: 32021D2132
Language: mt
Date: 2021-11-29 00:00:00
Title: Deċiżjoni tal-Kunsill (UE) 2021/2132 tad-29 ta’ Novembru 2021 dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Konġunt stabbilit mill-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina, fir-rigward tal-adozzjoni tar-regoli ta’ proċedura tal-Kumitat Konġunt

3.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 432/34
               
            
         DEĊIŻJONI TAL-KUNSILL (UE) 2021/2132
         tad-29 ta’ Novembru 2021
         dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat Konġunt stabbilit mill-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina, fir-rigward tal-adozzjoni tar-regoli ta’ proċedura tal-Kumitat Konġunt
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Ftehim dwar is-sikurezza tal-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina (1) (“il-Ftehim”) ġie approvat f’isem l-Unjoni bid-Deċiżjoni tal-Kunsill (UE) 2020/1075 (2) u daħal fis-seħħ fl-1 ta’ Settembru 2020 (3).
                  
               
                     (2)
                  
                  
                     L-Artikolu 11(1) tal-Ftehim jipprevedi li jiġi stabbilit Kumitat Konġunt tal-Partijiet għall-funzjonament effettiv tal-Ftehim.
                  
               
                     (3)
                  
                  
                     L-Artikolu 11(3) tal-Ftehim ikompli jipprevedi li l-Kumitat Konġunt għandu jfassal u jadotta r-regoli ta’ proċedura tiegħu.
                  
               
                     (4)
                  
                  
                     Il-Kummissjoni u l-Amministrazzjoni tal-Avjazzjoni Ċivili taċ-Ċina ikkooperaw għat-tfassil ta’ abbozz ta’ regoli ta’ proċedura.
                  
               
                     (5)
                  
                  
                     Huwa xieraq li tiġi stabbilita l-pożizzjoni li għandha tittieħed f’isem l-Unjoni fi ħdan il-Kumitat Konġunt fir-rigward tal-adozzjoni tar-regoli ta’ proċedura tal-Kumitat Konġunt, peress li dawn ser jkunu vinkolanti għall-Unjoni. Il-pożizzjoni tal-Unjoni fi ħdan il-Kumitat Konġunt jenħtieġ li tkun ibbażata fuq l-abbozz ta’ Deċiżjoni tal-Kumitat Konġunt,
                  
               ADOTTA DIN ID-DEĊIŻJONI:
         
            Artikolu 1
            
               1.   Il-pożizzjoni li għandha tittieħed f’isem l-Unjoni fl-ewwel laqgħa fil-Kumitat Konġunt stabbilit mill-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina, fir-rigward tal-adozzjoni tar-regoli ta’ proċedura tal-Kumitat Konġunt għandha tkun ibbażata fuq l-abbozz ta’ Deċiżjoni tal-Kumitat Konġunt (4).
            
            
               2.   Ir-rappreżentanti tal-Unjoni fi ħdan il-Kumitat Konġunt jistgħu jaqblu ma’ tibdiliet minuri fl-abbozz ta’ Deċiżjoni tal-Kumitat Konġunt mingħajr deċiżjoni ulterjuri tal-Kunsill.
            
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, id-29 ta’ Novembru 2021.
            
               
                  Għall-Kunsill
               
               
                  Il-President
               
               S. KUSTEC
            
         
         
            (1)  ĠU L 240, 24.7.2020, p. 4.
         
            (2)  Id-Deċiżjoni tal-Kunsill (UE) 2020/1075 tas-26 ta’ Ġunju 2020 dwar il-konklużjoni tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Gvern tar-Repubblika tal-Poplu taċ-Ċina (ĠU L 240, 24.7.2020, p. 1).
         
            (3)  ĠU L 3, 7.1.2021, p. 3.
         
            (4)  Ara d-dokument ST 13626/21 fuq http://register.consilium.europa.eu.